DA Den Europæiske Unions Tidende L 66/16

AVS-EF-AMBASSADØRUDVALGETS AFGØRELSE Nr. 8/2005

af 20. juli 2005

om vedtægterne og forretningsordenen for Centret for Virksomhedsudvikling

(2006/186/EF)

AVS-EF-AMBASSADØRUDVALGET HAR —

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000 (1), i det følgende benævnt »aftalen«, særlig artikel 2, stk. 6, litra a), i bilag III dertil,

under henvisning til den interne aftale af 12. september 2000 mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand i henhold til finansprotokollen til aftalen, og

ud fra følgende betragtninger:

(1) I henhold til artikel 2, stk. 6, i bilag III til aftalen fastlægger Ambassadørudvalget efter undertegnelsen af denne aftale vedtægter og forretningsorden for Centret for Virksomhedsudvikling, i det følgende benævnt »centret«, herunder dets tilsynsorganer.

(2) I henhold til artikel 1, stk. 2, i protokol nr. 2 om privilegier og immuniteter til aftalen finder disse privilegier og immuniteter anvendelse på centrets personale.

(3) Der bør nedsættes en bestyrelse, der er centrets tilsynsorgan i henhold til artikel 2, stk. 6, litra a), i bilag III til aftalen —

TRUFFET FØLGENDE AFGØRELSE:

Artikel 1

Genstand

1. Centret er i henhold til bilag III til aftalen et teknisk og paritetisk AVS-EF-organ. Det har status som juridisk person og nyder i hver stat, der er part i aftalen, den mest vidtgående rets- og handleevne, der tillægges juridiske personer af samme art.

2. Centrets personale nyder de sædvanlige privilegier, immuniteter og faciliteter, der er fastsat i protokol nr. 2 om privilegier og immuniteter og nævnt i erklæring VI og VII, der er knyttet til aftalen.

3. Centret arbejder ikke med gevinst for øje. Dets hovedsæde skal være i Bruxelles med decentraliserede kontorer i hver AVS-region alt efter bestyrelsens skøn.

Artikel 2

Formål

1. Centret handler i overensstemmelse med bestemmelserne og principperne i aftalen. Det søger bl.a. at virkeliggøre målene i artikel 2 i bilag III dertil.

2. Centret fastlægger disse mål i detaljer i et strategisk referencedokument.

Artikel 3

Institutionelt samarbejde

1. Centrets samarbejde med andre organer baseres på princippet om samordning, komplementaritet og ekstra gevinst for alle udviklingsinitiativer i den private sektor, der tages af offentlige eller private enheder. Centret handler selektivt ved gennemførelsen af sine opgaver.

2. Centret kan af lande eller regioner anmodes om at deltage i forberedelse og gennemførelse af nationale vejledende programmer vedrørende den private sektor.

3. Centret kan gennemføre, forvalte eller deltage i forvaltningen af særlige programmer, som Kommissionen for De Europæiske Fællesskaber, i det følgende benævnt »Kommissionen«, iværksætter til fordel for AVS-staterne.

Artikel 4

Finansiering

1. Centret finansieres af Den Europæiske Udviklingsfond (EUF) i henhold til detaljerne i finansprotokollen i bilag I til aftalen og med sine egne indtægter i henhold til centrets finansforordning.

2. Der kan tilføres centrets budget yderligere midler fra andre parter til virkeliggørelse af centrets mål i henhold til aftalen samt den af centret fastsatte strategi.

3. Centret kan inden for rammerne af sine mål for tredjeparters regning forvalte midler, som er bestemt til virkeliggørelse af aktiviteter, der er fastsat i aftalen, og for hvis vedkommende modtagerne er de i bilag III fastsatte.

Artikel 5

Ambassadørudvalget

1. Artikel 2, stk. 6, i bilag III til aftalen er affattet således:

»Ambassadørudvalget er tilsynsmyndighed for centret. Efter undertegnelsen af denne aftale skal det:

a) fastlægge centrets vedtægter og forretningsorden, herunder dets tilsynsorganer

b) fastlægge vedtægter og finansielle bestemmelser for personalet

c) føre tilsyn med centrets organers arbejde

d) fastsætte de nærmere regler for centrets drift og proceduren for vedtagelse af dets budget.«

2. Udvalget godkender den overordnede strategi for centret på grundlag af et forslag fra bestyrelsen.

Artikel 6

Organer

Centrets tilsynsmyndigheder er bestyrelsen og direktionen.

Artikel 7

Direktionen

1. Centret ledes af en direktør. Direktøren bistås af en vicedirektør, der er undergivet denne og har operationelle arbejdsopgaver.

Direktøren og vicedirektøren ansættes på grundlag af deres forvaltningskompetence og deres professionelle baggrund for at kunne virkeliggøre de mål og udføre de opgaver, der påhviler centret i henhold til aftalen i almindelighed og artikel 2 i bilag III i særdeleshed.

2. Direktøren og vicedirektøren udnævnes af AVS-EF-Ambassadørudvalget, i det følgende benævnt »udvalget«, på grundlag af en i forvejen af udvalget godkendt procedure og profil for stillingerne. Direktørens og vicedirektørens ansættelsesperiode falder sammen med den femårige gyldighedsperiode for EUF's finansprotokol. Direktøren og vicedirektøren udnævnes for en samlet maksimal periode på fem år, som ikke kan fornyes. Stillingerne som direktør og vicedirektør besættes alternativt med AVS- og EU-statsborgere.

3. Udvalgets formænd undertegner brevet om direktørens og vicedirektørens udnævnelse.

4. Direktøren aflægger rapport til centrets bestyrelse efter proceduren i artikel 7.

5. Om nødvendigt kan bestyrelsen efter at have fulgt den relevante procedure i henhold til personalevedtægten med et behørigt begrundet forslag foreslå udvalget at afskedige direktøren.

6. På forslag af direktøren kan bestyrelsen om nødvendigt efter at have fulgt den relevante procedure i henhold til personalevedtægten med et behørigt begrundet forslag foreslå udvalget at afskedige vicedirektøren. Proceduren for afskedigelsen af vicedirektøren kan også indledes af bestyrelsen uden noget forudgående forslag fra direktøren.

Artikel 8

Direktørens ansvar

1. Direktøren er ansvarlig for den retlige og institutionelle repræsentation af centret og for gennemførelsen af centrets mandat og opgaver som fastlagt i aftalen og i bilag III dertil.

2. Direktøren er ansvarlig for, at følgende forelægges bestyrelsen til godkendelse:

— de årlige og flerårige handlingsprogrammer

— centrets årlige budgetter

— de årlige rapporter

— den organisatoriske struktur, personalepolitikken og organigrammet.

3. Direktøren er ansvarlig for, at årsregnskabet forelægges bestyrelsen til vedtagelse og fremsendes til udvalget til endelig godkendelse. Udvalget er ansvarligt for meddelelsen af decharge til direktøren for gennemførelsen af de årlige budgetter.

4. Direktøren fastlægger forretningsordenen vedrørende centrets operationelle funktionsmåde og meddeler bestyrelsen denne.

Artikel 9

Bestyrelsen

1. Bestyrelsen, der er tilsynsorgan i henhold til artikel 2, stk. 6, litra a), og stk. 7 i bilag III til aftalen, består af seks medlemmer fra den private sektor — tre AVS-statsborgere og tre EU-statsborgere.

Alle seks medlemmer udnævnes af udvalget — efter de af dette fastsatte procedurer — for en periode af maksimalt fem års varighed, idet der foretages en midtvejsrevision af situationen.

2. En repræsentant for Kommissionen, Generalsekretariatet for Rådet for Den Europæiske Union, AVS-Sekretariatet og Den Europæiske Investeringsbank kan deltage i bestyrelsens arbejde med observatørstatus, og en repræsentant for en regional AVS-region med dokumenteret erfaring fra det private erhvervsliv kan ligeledes deltage.

3. Bestyrelsens medlemmer vælger efter bestemmelserne i dens forretningsorden formanden og næstformanden for en periode af maksimalt fem års varighed. Formandsposten tilfalder den part (AVS eller EF), der ikke besætter stillingen som direktør for centret.

4. Bestyrelsen træffer sine beslutninger med simpelt flertal blandt de medlemmer, der er til stede eller repræsenteret i overensstemmelse med bestemmelserne i dens forretningsorden. Hvert medlem har én stemme.

5. Ved stemmelighed er formandens stemme afgørende.

6. Der udarbejdes en fortrolig protokol vedrørende arbejdet på hvert møde.

7. Bestyrelsens medlemmer må ikke, end ikke efter at deres hverv er ophørt, afgive oplysninger, som er omfattet af deres faglige tavshedspligt. De må hverken anmode om eller modtage instrukser fra tredjeparter.

Bestyrelsen fastsætter selv sin forretningsorden.

Artikel 10

Bestyrelsens medlemmer

1. Bestyrelsens medlemmer udnævnes blandt personer, der har et godt omdømme og en tilbundsgående viden om målsætninger og anliggender med tilknytning til udviklingssamarbejdet mellem AVS og EU og de ordninger og instrumenter, der er indført i henhold til aftalen.

2. Medlemmerne skal have betydelige erfaringer med det private erhvervsliv. I deres virke lader de sig lede af deres personlige ansvar og centrets målsætninger.

3. Medlemmerne skal have tilbundsgående kendskab til engelsk eller fransk.

4. Udførelsen af hvervet som medlem af bestyrelsen er uforenelig med andre lønnede aktiviteter for centrets regning.

5. Virksomheder, hvori medlemmer af bestyrelsen besidder aktier, kan ikke deltage i de programmer og aktiviteter, der finansieres af centret.

Artikel 11

Bestyrelsens arbejdsopgaver

1. Bestyrelsen overvåger opmærksomt centrets arbejde. Den holder indtil fire ordinære møder om året. Desuden kan den, hver gang det er nødvendigt af hensyn til udøvelsen af dens arbejdsopgaver, samles på udvalgets eller formandens initiativ eller på begæring af centrets direktør.

2. Det påhviler bestyrelsen:

a) at rådgive og støtte direktøren med hensyn til centrets forvaltning og sikre en forsvarlig gennemførelse af de af udvalget fastsatte regler og mål

b) på forslag af centrets direktør: 1) at fastlægge centrets overordnede strategi med henblik på forelæggelse for udvalget til godkendelse 2) at godkende de årlige og flerårige handlingsprogrammer 3) at godkende den organisatoriske struktur, personalepolitikken og organigrammet 4) at godkende nyansættelser og fornyelser, forlængelser eller opsigelser af ansættelseskontrakter 5) at fastlægge centrets årlige budgetter med henblik på forelæggelse for udvalget til godkendelse 6) at fastlægge årsregnskabet med henblik på forelæggelse for udvalget til godkendelse og 7) at godkende årsrapporterne og oversende dem til udvalget for at gøre det muligt for dette at efterprøve, om centrets virke er i overensstemmelse med de mål, der er fastsat for det i aftalen og den godkendte overordnede strategi.

c) i påkommende tilfælde over for udvalget at gøre rede for alle vigtige spørgsmål, der er opstået for den ved udøvelsen af dens arbejdsopgaver.

3. Bestyrelsen oversender årsregnskabet til udvalget til endelig godkendelse. Udvalget er ansvarligt for meddelelsen af decharge til direktøren for de årlige budgetter.

4. Centrets direktør deltager i bestyrelsens arbejde med rådgivende funktion. Centret varetager bestyrelsens sekretariatsforretninger.

5. Bestyrelsen kan opfordre andre medlemmer af direktionen og centrets personale og/eller eksterne eksperter til at udtale sig om særlige spørgsmål.

6. Bestyrelsen er ansvarlig over for udvalget.

7. Bestyrelsen udpeger efter udbud med deltagelse af mindst tre virksomheder et professionelt revisionsfirma med international anseelse for en periode på tre regnskabsår. Dette efterprøver, at årsregnskabet er udarbejdet i overensstemmelse med de internationale bogføringsregler og giver et retvisende billede af centrets finansielle situation. Desuden tager det stilling til, om centrets økonomiske forvaltning har været forsvarlig.

Artikel 12

AVS-staterne, medlemsstaterne og Fællesskabet træffer hver især de nødvendige foranstaltninger til gennemførelsen af denne afgørelse.

Artikel 13

Ikrafttræden

Denne afgørelse træder i kraft på dagen for vedtagelsen.

Udfærdiget i Bruxelles, den 20. juli 2005. På AVS-EF-Ambassadørudvalgets vegne F. J. WAHNON FERREIRA Formand

(1) EFT L 317 af 15.12.2000, s. 3. Ændret ved AVS-EF-Ministerrådets afgørelse nr. 1/2003 (EUT L 141 af 7.6.2003, s. 25).